En svært beruset mand kørte i nat ind i et træ ved Rakkebyvej ved Hjørring.

Klokken 00.45 i nat måtte Nordjyllands Politi rykke ud til Rakkebyvej i Hjørring. Årsagen var, at en 51-årig mand var kørt direkte ind i et træ, det oplyser vagtchef ved Nordjyllands Politi, Poul Badsberg. Der var tale om et solouheld, og det viste sig at den 51-årige mand var svært beruset, da han kørte bilen. Efterfølgende blev han kørt til observation på Hjørring Sygehus. Her viste det sig dog, at han ikke umiddelbart var kommet noget til i uheldet. Han fik derfor lov at tage hjem, efter han havde fået taget blodprøver. Han blev efterfølgende sigtet for spirituskørsel.